b'\n_START_ARTICLE_\nHeterodontosaurus\n_START_SECTION_\nOpis\n_START_PARAGRAPH_\nHeterodontosaurus je bio malen i brz pripadnik reda Ornithischia koji je dosezao duljinu od najvi\xc5\xa1e jednog metra. Bio je visok oko 50 cm, a procjenjuje se da je te\xc5\xbeio oko 19 kg. Heterodontosaurus se prete\xc5\xbeno kretao na stra\xc5\xbenjim nogama, ali ponekad vjerojatno i na sve \xc4\x8detiri, npr. dok bi se hranio niskim raslinjem. Imao je dugu i usku zdjelicu i preponsku kost koja je sli\xc4\x8dila onima kod naprednijih pripadnika spomenutog reda._NEWLINE_Njegova neobi\xc4\x8dnija osobina bili su gornji udovi s pet prstiju, od kojih su se dva mogla okrenuti nasuprot drugima. Ta konfiguracija omogu\xc4\x87avala je Heterodontosaurusu da dr\xc5\xbei hranu u rukama. Kost stopala i \xc4\x8dlanka bile su spojene sli\xc4\x8dno kao i kod ptica.\n_START_SECTION_\nZubi\n_START_PARAGRAPH_\nLubanja Heterodontosaurusa bila je veli\xc4\x8dine ze\xc4\x8dje. Sadr\xc5\xbeavala je jo\xc5\xa1 jednu interesantnu osobinu - njegove specijalizirane zube, po kojima je i dobio naziv. Ve\xc4\x87ina dinosaura (i gmazova uop\xc4\x87e) imala je samo jedan tip zuba u \xc4\x8deljustima, dok je Heterodontosaurus imao tri. U prednjem dijelu \xc4\x8deljusti, osim kljuna, postojali su i maleni zubi koji su vjerojatno slu\xc5\xbeili za kidanje li\xc5\xa1\xc4\x87a i stabljika._NEWLINE_Osim tih zuba, u \xc4\x8deljustima je postojao i par velikih o\xc4\x8dnjaka, \xc4\x8dija namjena nije poznata. O\xc4\x8dnjaci u donjoj \xc4\x8deljusti bili su ve\xc4\x87i od onih u gornjoj. Kod nekih primjeraka ti o\xc4\x8dnjaci nisu prona\xc4\x91eni, \xc5\xa1to ukazuje na to da je u ovom rodu postojao spolni dimorfizam. Spekulira se da su slu\xc5\xbeili u borbama mu\xc5\xbejaka oko \xc5\xbeenki ili teritorija. Zadnji tip zuba bio je visok i kubi\xc4\x8dnog oblika, prilago\xc4\x91en \xc5\xbevakanju. Imao je obraze koji su mu omogu\xc4\x87avali da hrana ostane u ustima tijekom obrade. \xc5\xbdvakanje je ina\xc4\x8de vrlo \xc4\x8desto kod dinosaura, ali rijetko kod ostalih gmazova._NEWLINE_Taj bizarni skup zuba doveo je do rasprave o heterodontosaurovoj prehrani. Neki znanstvenici smatraju da su oni bili svejedi koji su se slu\xc5\xbeili zubima u lovu na malene \xc5\xbeivotinje, ali i za \xc5\xbevakanje biljaka.'